הַכּוֹכָבִים צוֹחֲקִים



	
	הַכּוֹכָבִים צוֹחֲקִים
	




לֹא רָאִית

מֵעוֹלָם אַתְּ

רִמְזֵי כוֹכְבֵי־רֹם;

אוֹ רָאִית,

וְלֹא הֵבַנְתְּ,

אוֹתָם עַד הַיּוֹם…





אָמְנָם, אִם

נִכְסֶפֶת אַתְּ,

לְפֵשֶר סוֹדָם זֶה –

חַבְּקִינִי־נָא,

וּשְׁקִינִי־נָא,

עַל עֵינַי וְעַל הַפֶּה,





וּבְיַד יְמִינֵךְ

סַלְסְלִי

אֶת שַׂעֲרוֹתַי אָט,

וּפֵשֶׁר רִמְזֵי

כוֹכְבֵי–רֹם,

אֲסַפֶּר לָךְ בַּלָּט:





כּוֹכְבֵי–רֹם

מִזְדַּעְזְעִים,

מִשְׁתּוֹמְמִים כִּמְעָט;

מְצַחֲקִים לִי,

וְשׁוֹאֲלִים:

לָמָּה יַחְבֹּק יָד?





לָמָּה־זֶּה

לֹא יִשַּׁק לָהּ,

לַנַּעֲרָה זֹה, מִכְּבָר?

הֵן חשֶׁךְ שָׁם,

וּדְמָמָה שָׁם,

לֹא יִרְאֶה אוֹתָם זָר.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/45557